Genuanseerde debat is nodig, ook oor apartheid | Maroela Media
Genuanseerde debat is nodig, ook oor apartheid
Kallie Kriel, uitvoerende hoof van AfriForum. Foto: Rozier van Tonder
Afrikaners, en wittes oor die algemeen, word dikwels daarvan beskuldig dat ons nie oor apartheid wil praat nie en dat ons kwansuis almal daarop aandring dat ons die verlede net moet vergeet en aanbeweeg. Ook wat ander netelige kwessies soos transformasie betref, gebeur dit ook té dikwels dat sommige Afrikaners, en Afrikaanssprekendes oor die algemeen, liewers swyg uit vrees dat hulle as rassiste en beskermers van bevoorregting uitgekryt sal word.
Die debat oor apartheid en transformasie word ongelukkig – soos die afgelope tyd duidelik blyk – gekniehalter omdat sommiges se pogings om minderhede by dié debat te betrek, nie werklik daarop gemik is om hul perspektiewe en sienings te hoor nie. Dit is eerder 'n poging om te help toesien dat almal in die land die regerende elite en heersende politieke orde se weergawe van die geskiedenis slaafs navolg.
Die debat word veral ingeperk deur 'n groepie onverdraagsame kommentators wat hulself skynbaar aangestel het om mense se denke te polisieer en toe te sien dat enige "afvallige" persoon swaar "gestraf" word as hulle, soos ek, dit durf waag om van die heersende orde se narratief af te wyk. Hierdie kommentators is selfs bereid om halwe waarhede te verkondig en wanvoorstellings te maak om toe te sien dat dit gebeur.
Dit is presies wat Eusebius McKaiser en Kie. gedoen het ná afloop van 'n onlangse gesprek op sy radioprogram waaraan ek deelgeneem het. Ten spyte daarvan dat ek aan McKaiser, en op ander platforms, gesê het dat ek en AfriForum die skending van mense se waardigheid onder die vaandel van apartheid veroordeel, word daar steeds valslik voorgegee dat ek en AfriForum kwansuis apartheidsapologete, ontkenners van menseregteskendings en rassiste sou wees.
Die heersende orde se narratief hou Afrikaners tans as wreedaardige kriminele voor wat geen positiewe bydrae gelewer het nie, terwyl die ANC as "foutlose" bevryders voorgehou word. In teenstelling met hierdie ongenuanseerde beskouing van die geskiedenis poog ek en AfriForum nie om Afrikaners as foutlose engeltjies voor te hou nie. Soos baie ander volke in die wêreld het Afrikaners groot foute begaan, maar ook prestasies behaal. Ek gee erkenning daaraan dat mense se waardigheid in die verlede geskend is, maar ek staan daarby dat dit onbillik is om my voorgeslagte te vergelyk met Hitler, wat onder andere ses miljoen Jode in gaskamers laat vermoor het. Dit is ook onbillik om apartheid nie binne die konteks van die tyd daarvan te beoordeel nie. Indien daar in ag geneem word dat die ANC homself tydens die Koue Oorlog by die kommunistiese blok geskaar het, was die ANC se alternatief tot apartheid die instelling van 'n kommunistiese bestel. Meer as 100 miljoen mense het wêreldwyd aan die hand van onderdrukkende kommunistiese regerings gesterf.
Na my mening bestaan daar geldige argumente om die VN se besluit in 1973 te bevraagteken om apartheid op soortgelyke wyse as Nazisme as misdaad teen die mensdom te verklaar. Hierdie bevraagtekening stem ooreen met die VSA se destydse ambassadeur na die VN, Clyde Ferguson jr., se standpunt toe hy in 1973 soos volg geargumenteer het: "Deplorable as it (apartheid) is, we cannot, from a legal point of view, accept that apartheid can in this manner be made a crime against humanity. Crimes against humanity are so grave in nature that they must be meticulously elaborated and strictly construed under existing international law, as set forth primarily in the charter of the Nürnberg Tribunal and as applied by the Nürnberg Tribunal."
Indien Ferguson verkeerd was, is die vraag: Waarom is Neurenberg-tipe verhore dan nie destyds ná die VN se resolusie oor apartheid teen die destydse Suid-Afrikaanse regering van stapel gestuur nie? Vir iemand soos prof. Pierre de Vos om die Statuur van Rome, wat eers in 2002 van krag geword het, nou terugwerkend van toepassing te probeer maak op internasionale reg wat in 1973 gegeld het en só te bewys dat apartheid 'n misdaad teen die mensdom is, getuig óf van moedswilligheid, óf van gebrekkige kennis.
Diegene wat ons almal aan die regerende party se denkraamwerk wil onderwerp, duld dit ook nie dat 'n mens die dubbele standaarde uitwys wat in 1973 tydens die Koue Oorlog vir die VN-proses gegeld het om apartheid as 'n misdaad teen die mensdom te laat verklaar nie. Die veldtog om apartheid as misdaad teen die mensdom te verklaar, is deur kommuniste en diktators gedryf wat sélf aan die erge menseregteskendings skuldig was. Benewens die Sowjetunie en Guinee se leidende rol in dié proses, het Idi Amin en talle ander tiranne die VN-deklarasie onderskryf. Juis omdat AfriForum erkenning gee aan dié verdeelde verlede, gaan AfriForum met die bou van 'n beter toekoms aanhou werk om wedersydse erkenning en respek tussen gemeenskappe te bevorder. Wedersydse respek vereis egter nie dat ons almal oor alles, insluitend die VN se besluit in 1973, moet saamstem nie.
Sonder om voor te gee dat ek nou die gevoelens ten volle verstaan van mense teen wie daar tydens apartheid gediskrimineer is, het ek wel al in 'n mate die rou emosie van die skending van iemand se menswaardigheid beleef. Ek sal nooit my seun se gesigsuitdrukking vergeet toe hy ná 'n ure lange soektog na 'n studiebeurs op die internet vir my kom sê: "Jammer Pappa, hier is nie beurse waarvoor wit kinders soos ek kwalifiseer nie." In 'n ander voorval het een van my dogters op 9-jarige ouderdom aan 'n streeksuitdunronde van 'n wiskundekompetisie deelgeneem. Sy het die tweede plek behaal, en alhoewel twee deelnemers na die volgende ronde deurgedring het, was sy nie een van hulle nie, want een van dié twee deelnemers moes swart wees. My dogter se teleurstelling dat sy uitgeval het omdat sy wit is, sal my altyd bybly. Die werklikheid is dat hierdie en baie ander nuwe ongeregtighede wat in die nuwe bedeling gepleeg word, geregverdig word met die beskouing dat apartheid soos Nazisme 'n misdaad teen die mensdom was. Indien minderhede dus die ANC se weergawe van die geskiedenis ten volle onderskryf, onderwerp ons onsself vrywillig daaraan dat ons kinders, kleinkinders en selfs geslagte daarna benadeel mag word vir die sonde van dié "misdaad teen die mensdom" wat hul voorgeslagte gepleeg het.
Die EFF en ANC het reeds verskeie kere gesê dat minderhede dít wat hulle het, op onregmatige wyse bekom of selfs gesteel het, en dat onteiening sonder vergoeding daarom regverdigbaar is. Sou ons onsself vrywillig met die "misdaad teen die mensdom"-argument vereenselwig, stem ons in der waarheid ook in dat apartheid as geheel misdadig was – ook álles wat in dié tyd gebeur het. Die klein groepie Afrikaners wat so lief daarvoor is om AfriForum oor my uitsprake oor apartheid te kritiseer, sal moet besef dat die logiese gevolg van hul argument is dat alles waarvoor hul voorgeslagte hard moes werk om op te bou, nou as die opbrengs van 'n misdaad gesien kan word en dus gekonfiskeer behoort te word.
Hoewel AfriForum talle bruin lede het, gaan ek my nie die reg aanmatig om voor te gee dat ek namens bruin mense praat nie – soos wat ek ten spyte van die oorweldigende steun wat AfriForum onder Afrikaners geniet, ook nie aanvoer dat ons namens elke Afrikaner praat nie. Wat bruin mense betref, weet ons dat die ANC se weergawe van die geskiedenis 'n hiërargie van benadeling probeer skep. Hiervolgens voer die ANC aan dat swart mense erger as bruin mense benadeel is. Daarom mag bruin mense nie óók voor in die ry staan wat regstellende aksie en vele ander sake aanbetref nie. As bruin mense ook by die "misdaad teen die mensdom waarin bruin mense minder benadeel is"-siening inval, sal hulle eweneens permanent daaraan onderwerp word om ook in die nuwe bedeling tweedeklas burgers te wees.
My beroep op elkeen wat hierdie artikel lees, is dat ons nie moet toelaat dat ons tot selfsensorskap geboelie word nie. As ons aan hierdie soort boelietaktiek en verguising toegee, sal niemand in die toekoms dit durf waag om iets te sê wat nie met die regerende elite se uitgangspunte strook nie. Juis daarom beskou ek dit as AfriForum se plig om voort te gaan om op genuanseerde wyse standpunt in te neem.
AfriForum ANC Apartheid EFF transformasie
Ek het 'n vraag aan mense wat in die apartheidsera geleef het: Is dit waar dat die ou regering self regerende lande aan swartmense gegee het waar daar gladnie teen hulle gediskrimineer was nie, inteendeel, wit boere daar se grond was aan swart mense gegee? Dat hulle daar gladnie pasboekies hoef te gedra het nie? Dat die ou regering baie geld spandeer het om vir swartmense daar universiteite, skole en industriee, besighede gestig het?
Ek kan nie anders nie as om my volmondig te skaar by die skrywer se sentiment oor die aangeleentheid nie.
Dankie Kallie, die waarheid moet uit!
Ons as Afrikaners sou lank reeds in ons peetjie in gewees het sonder die Solidariteitbeweging en sy aanverwante liggame.
Is dit wys om 'n genuanseerde perspektief in hierdie tye te probeer uitlig? Mens hoef nie altyd te se^ wat jy dink nie. Waarom nie eerder op hierdie oomblik in ons land se geskiedenis stil bly nie? Hoe sou ons reageer het indien 'n Britse/ Engelse groepering relatief kort na die Engelse oorlog met nuanse die afgryslikhede van die konsentrasiekampe probeer verduidelik het? Dalk moet ons slimmer boks.